Sanef ‘geskok’ oor SAUK-skorsingsSuna Venter het die foto op Facebook gelaai. Mpumelelo Mkhabela, voorsitter van Sanef, het in ŉ verklaring die SAUK versoek om onmiddellik die skorsings op te hef. “Joernaliste in ŉ grondwetlike demokrasie het die reg om hulself vrylik uit te druk.” Foeta Krige, uitvoerende regisseur van Monitor en Spektrum, en Suna Venter, ŉ senior verslaggewer, is Donderdag saam met Thandeka Gqubule, ŉ sakeredakteur, geskors omdat hulle, volgens die openbare uitsaaier, klank- en beeldmateriaal van gewelddadige betogings uitgesaai en dus ŉ direkte bevel verontagsaam het. Volgens Sanef is die drie personeellede ook geskors omdat hulle tydens ŉ beplanningsvergadering nie saamgestem het met ŉ besluit dat die Right2Know (R2K) se protesoptogte teen die openbare uitsaaier nie deur die SAUK gedek mag word nie. Die R2K het Maandag optogte in Durban, Kaapstad en Johannesburg gehou teen Hlaudi Motsoeneng, bedryfshoof van die SAUK, se aankondiging vroeër vandeesmaand dat die SAUK nie meer beeld- of klankmateriaal gaan uitsaai van stakers wat openbare eiendom beskadig of aan die brand steek nie. Mkhabela het gesê Sanef sal die SAUK skriftelik versoek om joernaliste se reg op vryheid van gedagte en uitdrukking te respekteer. Die Onafhanklike Kommunikasie-owerheid van Suid-Afrika (Okosa) hou Vrydag ŉ openbare verhoor oor klagtes, wat deur die Media Monitoring Project teen die openbare uitsaaier aanhangig gemaak is. Die klagte hou verband met die besluit om nie meer beeldmateriaal van die vernietiging van eiendom tydens gewelddadige betogings uit te saai nie. Okosa het bevind die saak moet dringend aangehoor word.